OBRAZLOŽITVENI MEMORANDUM

1. Uvod

Nova Zelandija je 28. septembra 2012 zaprosila za pristop k Sporazumu STO o vladnih nabavah (v nadaljnjem besedilu: Sporazum GPA). Nova Zelandija je izrazila svojo namero, da svoj pristop sklene na podlagi spremenjenega besedila Sporazuma GPA (pogodbenice so besedilo sprejele 30. marca 2012, EU pa ga je sklenila prek sklepa Sveta z dne 3. decembra 2013[1]). Spremenjeni Sporazum GPA je za Unijo začel veljati 6. aprila 2014.

Komisija je v imenu Unije z dvostranskimi pogajanji in pogajanji v Odboru STO o vladnih nabavah (v nadaljnjem besedilu: Odbor GPA) dosegla vrsto zavez za odpiranje trga, ki ga zagotavlja Nova Zelandija.

Nova Zelandija je nato 21. julija 2014 predložila končno ponudbo. Povzetek končne ponudbe Nove Zelandije in ocena Komisije sta navedena v nadaljevanju.

2. Povzetek pogojev Nove Zelandije za pristop k Sporazumu GPA

Končna ponudba Nove Zelandije

Obveznosti glede dostopa na trg (zajeti organi, blago, storitve in gradbene storitve)

Organi

Vladni organi Nove Zelandije; na ravni centralne vlade delujejo različni organi, ki opravljajo različne ravni javne oblasti. To so standardne službe, ki jih nadzirajo ministri, in različne oblike tako imenovanih „Crown entities“, kategorije državnih organov, ki označuje različne organe, ki za vlado delujejo kot instrumenti krone in izvajajo različne javne funkcije, na primer na področjih zdravja, izobraževanja, turizma in socialnih stanovanj. Na drugi strani spektra pa so državna podjetja, ki delujejo kot družbe z omejeno odgovornostjo ali kot komercialna podjetja.

Ponudba Nove Zelandije v Prilogi 1 (Osrednji organi) vključuje glavna vladna ministrstva in oddelke. Nova Zelandija v noti soglaša z opredelitvijo, da so zajeti tudi organi, podrejeni ministrstvom in oddelkom iz Priloge 1.

V Prilogi 2 (lokalni organi) je zajeta večina okrožnih zdravstvenih odborov, ki so organi krone, odgovorni za zagotavljanje oziroma financiranje zdravstvenih storitev v njihovih okrožjih in organi, ki za njih naročajo. Poleg tega je Nova Zelandija soglašala, da v svojo ponudbo zajame največje mestne svete, tj. mestne svete Wellingtona, Aucklanda in Christchurcha, ter regionalne svete, ki zastopajo več kot 250 000 prebivalcev. Zajeta so tudi tako imenovana „flown down grants“ (ta se nanaša na dejstvo, da lahko osrednji organi pri dodeljevanju sredstev zahtevajo, da prejemniki pri nadaljnjem dodeljevanju („flow down“) izpolnjujejo zahteve nabave). Zajeta je nabava blaga, storitev in gradbenih storitev s strani mestnih in regionalnih svetov, ki se nanaša na prometne projekte in jo v celoti ali delno financira prometna agencija Nove Zelandije, če skupna vrednost projekta presega ustrezne mejne vrednosti, ki se uporabljajo za blago, storitve in gradbene storitve.

V Prilogi 3 (drugi organi) je zajetih 14 organov krone, ki delujejo na različnih področjih, vključno s turizmom, letalstvom, izobraževanjem in prometom. Poleg tega je Nova Zelandija soglašala, da v ponudbo vključi tudi štiri družbe v državni lasti, ki delujejo v sektorju javnih služb na področju letalskih prog, meteoroloških služb, železnice, in električne energije (Airways Corporation of New Zealand Limited, Meteorological Service of New Zealand Limited, KiwiRail Holdings Limited in Transpower New Zealand Limited). To so družbe v državni lasti, za katere je bilo ugotovljeno, da delujejo v monopolnih razmerah.

Blago

Nova Zelandija se zaveže, da bo vključena nabava vsega blaga, ki jo izvajajo organi iz prilog.

Storitve

Ponudba Nove Zelandije vključuje celovit obseg storitev, kar pomeni vse storitve navedenih organov, izključenih pa je nekaj zelo posebnih področij (storitve na področju raziskav in razvoja, javnih zdravstvenih storitev, izobraževanja in socialnovarstvene storitve).

Gradbene storitve

Ponudba Nove Zelandije vključuje vse gradbene storitve iz oddelka 51 osrednje klasifikacije proizvodov, kot je običajno za vse pogodbenice Sporazuma GPA.

Mejne vrednosti

Nova Zelandija uporablja pragove, ki jih običajno uporabljajo pogodbenice Sporazuma GPA za blago, storitve in gradbene storitve.

Novozelandska zakonodaja

Novozelandski okvir za javna naročila je nediskriminatoren. Ne vsebuje določb, ki bi domačemu blagu in dobaviteljem omogočale ugodnejšo obravnavo kot tujim dobaviteljem ali blagu. Za novozelandsko zakonodajo se zdi, da je odprta, pregledna in nediskriminatorna, kar je v skladu z zahtevami GPA.

Ocena Komisije končne ponudbe Nove Zelandije

Nova Zelandija široko odpira svoj trg javnih naročil za vse pogodbenice Sporazuma GPA, saj celovita ponudba vključuje organe, blago, storitve in gradbene storitve ter nediskriminatorno zakonodajo. Poleg tega Nova Zelandija ne uveljavlja nobene posebne omejitve proti kateri koli pogodbenici Sporazuma GPA. Končna ponudba Nove Zelandije je obširna, ni pa popolna, zaradi česar bi bilo primerno uvesti nekatere omejitve ali izjeme pri dostopu Nove Zelandije do trga javnih naročil Unije, kot je to storila EU v preteklosti za pogodbenice GPA, ki so le delno odprle svoje trge.

Del pogojev za pristop Nove Zelandije k Sporazumu GPA, ki jih sprejme Odbor GPA, so naslednje posebne omejitve:

· Priloga 1, oddelek 2 (Osrednji vladni organi naročniki držav članic EU), točka 3:

Nova Zelandija se doda na seznam pogodbenic Sporazuma GPA, ki imajo manj dostopa do osrednjih vladnih organov naročnikov od ostalih članov GPA.

· Priloga 2, opombe k Prilogi 2, opomba 1:

EU Novi Zelandiji ne bo ponudila javnih naročil, ki jih oddajo lokalni javni organi (upravne enote v skladu s klasifikacijo NUTS 3 iz Uredbe (ES) št. 1059/2003[2], kakor je bila spremenjena, in manjše upravne enote). Izključena so tudi javna naročila upravnih enot v skladu s klasifikacijo NUTS 1 in NUTS 2 iz Uredbe (ES) št. 1059/2003, razen če so njihova naročila za projekte mestnega prometa vključena v Prilogo 3 k seznamu GPA EU. Novi Zelandiji se bodo v Prilogi 3 ponudila le naročila upravnih enot, navedenih v klasifikaciji NUTS 1 in NUTS 2, ki delujejo na področju mestnega prevoza (zlasti „zagotavljanje ali upravljanje omrežij, ki zagotavljajo javno storitev na področju prevoza z mestno železnico, avtomatskimi sistemi, tramvajem, trolejbusom, avtobusom ali žičnico“ iz točke e) Priloge 3 k seznamu GPA EU).

· Priloga 3, opombe k Prilogi 3, opomba 6:

Novi Zelandiji se za organe na lokalni ravni ponudi bolj omejeno kritje področja uporabe; ponudijo se le naročila upravnih enot, navedenih pod klasifikacijo NUTS 1 in NUTS 2, v zvezi z mestnim prometom (zlasti dejavnosti, navedene pod točko e) Priloge 3 k seznamu GPA EU). Poleg tega se s področja uporabe izključijo naročila javnih organov na naslednjih področjih: pitna voda; pomorska pristanišča ali pristanišča na celinskih vodah ali drugih terminalskih zmogljivosti; zagotavljanje letališč ali druge terminalske infrastrukture letalskim prevoznikom.

Če bi katera koli druga pogodbenica Sporazuma GPA v zvezi z Novo Zelandijo predvidela izjeme na področju uporabe, bi bile tudi te vključene v pogoje pristopa Nove Zelandije k Sporazumu GPA. Vendar je treba opozoriti, da kakršne koli omejitve ali izjeme na področju uporabe določene pogodbenice Sporazuma GPA, ki so specifične za Novo Zelandijo, ne bi vplivale niti na končno ponudbo Nove Zelandije, kakor je navedena zgoraj, niti na predlagane posebne pridržke EU oziroma na medsebojno dogovorjene obsege uporabe med sedanjimi pogodbenicami Sporazuma GPA.

3. PRAVNI ELEMENTI PREDLOGA

Spremenjeni Sporazum GPA vsebuje določbo o pristopu. V skladu s členom XXII(2) Sporazuma GPA lahko katera koli članica STO pristopi k Sporazumu GPA pod pogoji, za katere se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.

Pogoji pristopa Nove Zelandije bodo določeni v sklepu Odboru GPA, ki naj bi bil sprejet v drugi polovici leta 2014. Ta sklep bo vključeval končno ponudbo Nove Zelandije za dostop do njenega trga javnih naročil (sklep bo ob pristopu Nove Zelandije postal del Dodatka I k Sporazumu GPA) in katere koli posebne pogoje za pristop, ki jih zahtevajo druge pogodbenice Sporazuma GPA. Sklep soglasno sprejme Odbor GPA.

Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije. Sklep Odbora GPA, ki bo določil pogoje pristopa Nove Zelandije spada na področje uporabe člena 218(9) PDEU, saj bo imel sklep, ki ga sprejme organ, ustanovljen z mednarodnim sporazumom, pravni učinek.

4. PRIPOROČILO

Pričakuje se, da bo pristop Nove Zelandije k Sporazumu GPA zelo pozitivno prispeval k nadaljnjemu mednarodnemu odpiranju trgov javnih naročil s povečanjem števila pogodbenic Sporazuma GPA in s spodbujanjem drugih držav, naj pristopijo k Sporazumu GPA. Komisija priporoča, da se ponudbo Nove Zelandije sprejme ob upoštevanju zgoraj navedenih omejitev področja uporabe med Unijo in Novo Zelandijo.

Zato se predlaga, da se Komisijo pooblasti, da v Odboru GPA izrazi stališče Unije v korist pristopa Nove Zelandije ob upoštevanju zgoraj navedenih omejitev, ki se upoštevajo v sklepu Odbora GPA o pristopu Nove Zelandije.

2014/0264 (NLE)

Predlog

SKLEP SVETA

o določitvi stališča, ki ga bo zavzela Evropska unija v Odboru za vladne nabave o pristopu Nove Zelandije k Sporazumu o vladnih nabavah

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Nova Zelandija je 28. septembra 2012 zaprosila za pristop k Sporazumu o vladnih nabavah (v nadaljnjem besedilu: Sporazum GPA).

(2) Nova Zelandija je svoje zaveze predložila pogodbenicam GPA v svoji končni ponudbi z dne 21. julija 2014.

(3) Čeprav je končna ponudba Nove Zelandije obsežna, ne zagotavlja popolnega pokritja. Zato je ustrezno, da Unija za Novo Zelandijo uvede nekatere izjeme. Te posebne izjeme, navedene v Prilogi k temu sklepu, bodo postale del pogojev za pristop Nove Zelandije k Sporazumu o vladnih nabavah in se bodo odražale v sklepu, ki ga bo Odbor o vladnih nabavah (v nadaljnjem besedilu: Odbor GPA) sprejel o pristopu Nove Zelandije.

(4) Pričakuje se, da bo pristop Nove Zelandije k Sporazumu GPA pozitivno prispeval k nadaljnjemu odpiranju mednarodnih trgov javnih naročil.

(5) V skladu s členom XXII(2) Sporazuma GPA lahko katera koli članica STO pristopi k temu sporazumu pod pogoji, za katere se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.

(6) Zato je potrebno določiti stališče, ki se zavzame v imenu Unije v Odboru GPA v zvezi s pristopom Nove Zelandije –

SPREJEL NASLEDNJI SKLEP:

Člen 1

Stališče, ki se zavzame v imenu Evropske unije v Odboru za vladne nabave, je potrditev pristopa Nove Zelandije k Sporazumu o vladnih nabavah, ob upoštevanju posebnih pogojev za pristop iz Priloge k temu sklepu.

Člen 2

Ta sklep začne veljati na dan sprejetja.

V Bruslju,

Za Svet

Predsednik

[1] Sklep Sveta z dne 2. decembra 2013 o sklenitvi Protokola o spremembi Sporazuma o vladnih nabavah, UL L 68, 7.3.2014, str. 1.

[2] Uredba (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L 342, 18.12.2013, str. 1).

PRILOGA

POGOJI EU ZA PRISTOP NOVE ZELANDIJE K SPORAZUMU GPA

S pristopom Nove Zelandije k Sporazumu o vladnih nabavah se točka 3 oddelka 2 (Centralni vladni javni organi naročniki držav članic EU) Priloge 1 k Dodatku I k Evropski uniji glasi:

„3. Za blago, storitve, ponudnike in izvajalce storitev iz Združenih držav; Kanade; Japonske; Hong Konga, Kitajska; Singapurja; Koreje, Armenije; in ločenega carinskega območja Tajvana, Penghuja, Kinmena in Matsuja ter Nove Zelandije, naročila naslednjih centralnih vladnih javnih organov naročnikov, če niso označeni z zvezdico.“

S pristopom Nove Zelandije k Sporazumu o vladnih nabavah se v opombo 1 opomb k Prilogi 2 k Dodatku I Evropske unije za točko e) vstavijo naslednje točke:

„(f) naročila lokalnih javnih organov naročnikov (javni organi naročniki upravnih enot, navedenih pod NUTS 3, in manjših upravnih enot, kot je navedeno v Uredbi (ES) št. 1059/2003 (kakor je bila spremenjena)) za blago, storitve in ponudnike storitev iz Nove Zelandije;

(g) naročila javnih organov naročnikov upravnih enot, navedenih pod NUTS 1 in 2, kot je navedeno v Uredbi (ES) št. 1059/2003 (kakor je bila spremenjena), za blago, storitve in ponudnike storitev iz Nove Zelandije, razen če so njihova naročila zajeta v Prilogi 3. „

S pristopom Nove Zelandije k Sporazumu o vladnih nabavah se v opombo 6 opomb k Prilogi 3 k Dodatku I Evropske unije za točko n) vstavijo naslednje točke:

„(o) naročila naročnikov, ki delujejo na področju pridobivanja, prevoza ali distribucije pitne vode, ki so zajeti v tej prilogi, za blago, storitve in ponudnike storitev iz Nove Zelandije;

(p) naročila naročnikov, ki delujejo na področju letaliških infrastruktur, ki so zajete v tej prilogi, za blago, storitve in ponudnike storitev iz Nove Zelandije;

(q) naročila naročnikov, ki delujejo na področju zagotavljanja pomorskih pristanišč ali pristanišč na celinskih vodah ali druge terminalske infrastrukture, ki je zajeta s to prilogo, za blago, storitve in ponudnike storitev iz Nove Zelandije;

(r) naročila regionalnih ali lokalnih javnih organov naročnikov na področjih, ki so zajeta s to prilogo, za blago, storitve in ponudnike storitev iz Nove Zelandije, razen naročil javnih organov naročnikov upravnih enot, navedenih pod NUTS 1 in 2 (kakor je navedeno v Uredbi (ES) št. 1059/2003, kakor je bila spremenjena), ki delujejo na področju prevoza z mestno železnico, avtomatiziranimi sistemi, tramvajem, trolejbusom, avtobusom ali žičnico. “